<classify> ASKOFU wa kanda ya kati kanisa la PHAMT, Julias Bundala amewataka wazazi na walezi kutowanyima watoto haki yao ya kimsingi kuendelea na elimu ya juu. Aidha, amewataka wazazi na walezi hao kutowafanya watoto hao wa kike na kiume kama kitega uchumi kwa kuwaozesha kwa mabinti wa kike na kuwatafutia kazi za ndani huku kwa wale wa kiume kuchunga mifugo. Bundala alisema hayo alipozungumza na waumini wa madhehebu mbalimbali ya dini kwenye kongamano la wanawake kanda ya kati wa kanisa hilo lililofanyika Mlali Kongwa mkoani Dodoma. Alisema aliwataka wazazi na walezi hao wawe na wajibu wa kuhakikisha watoto hao wanapatiwa haki zao za kimsingi, za kuwaendeleza kimasomo ikiwemo na elimu ya kiroho ili kuwajengea misingi itakayowawezesha kutimiza malengo na ndoto yao ya kimaendeleo. Alisema kuwa kumekuwepo na dhana potofu kwa baadhi ya wazazi na walezi ya kutowaendeleza watoto hao kielimu, badala yake wamekuwa wakiwafanya kama mitaji ya kujipatia fedha kwa kuwaozesha na kufanya kazi za ndani na wale wa upande wa kiume kuchunga mifuko na kutunza familia. Askofu huyo alisema kuwa kitendo hicho cha kutowaendeleza kielimu watoto hao kimekuwa kikisababisha umasikini zaidi miongoni mwa familia nyingi kutokana kukosa elimu kwa watoto wao. Kwa upande wake, Mwenyekiti wa wanawake WIHA kwa kanda ya kati kanisa hilo la PHAM T Matilda Mwakibete, aliwataka wanawake kuachana na mfumo wa utegemezi, badala yake watumie fursa walizokuwanazo kwa kufanya kazi za mikono ili kujikomboa kiuchumi. Aidha, aliwataka kuungana kwa pamoja ili kujipatia mikopo itakayowawezesha kusomesha watoto wao, ikiwa ni pamoja na kurejesha kwa wakati mikopo yao na hivyo wengine waweze kukopa.  <topic>: kitaifa 